Skallerup feriecenter opstod i 1949 i de barakker, som blev efterladt, da de tyske flygtninge forlod landet. Feriecentret har bevaret en af de gamle barakkerne som museum - dels fra tiden, hvor det var en flygtningelejr, men også fra da det blev feriecenter. - Vi går meget op i vores historie, og vi synes, det er vigtigt at fortælle den. Og så er vi nok også en lille smule stolte af, at vi har så lang en historie, som vi har, siger Sophie Stenild, der er salgs-, aktivitets- & marketingschef i Skallerup Seaside Resort. Trænger til fornyelse Skallerup Seaside Resorts museum trænger til fornyelse, og det nye museum skal vise en familie med voksne og børn, som er på ferie i 1949. - Vi vil gerne have, at det ser ud som om, de lige er gået til stranden eller er gået over i restaurant Messen, som den hed dengang. Vi vil gerne have, at det ser levende ud her, siger Sophie Stenild. Det, museet mangler mest, er de ting, som folk havde med på ferie, for de ting tog de jo med sig hjem igen, da ferien sluttede. - Vi vil gerne have noget badetøj fra børn og voksne, hvis man kunne være så heldig at finde det fra 1949 eller 1950. Noget legetøj fra børn og tøj. Og ting man brugte, når man var på ferie, siger Sophie Stenild. Efter planen skal museet genåbne til påske.

Opsummering:
Skallerup Seaside Resort er i gang med at renovere deres museum, og i den forbindelse efterlyser de ting som almindelige mennesker havde med på ferie i gamle dage.